**Vyhlásenie**

**Ministerstva hospodárstva Slovenskej republiky**

**o rozporoch k návrhu zákona,** **ktorým sa menia a dopĺňajú niektoré zákony v súvislosti**

**so zlepšovaním podnikateľského prostredia**

Návrh zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia sa predkladá na rokovanie Legislatívnej rady vlády SR s rozpormi s Ministerstvom pôdohospodárstva a rozvoja vidieka SR a s Ministerstvom investícií, regionálneho rozvoja a informatizácie SR.

**Rozpory a dôvody, pre ktoré ich nebolo možné odstrániť:**

1. Ministerstvo pôdohospodárstva a rozvoja vidieka Slovenskej republiky (ďalej len „MPRV SR“)

Znenie jednej zásadnej pripomienky MPRV SR: MPRV SR žiada vypustiť z návrhu uznesenia úlohu C 29 s tromi návrhmi, s ktorými nesúhlasí z nasledovných dôvodov: 1. K úlohe „zjednotí evidencia samostatne hospodáriacich roľníkov (ďalej len „SHR“) v obciach a mestách prostredníctvom jedného informačného systému“: Právna úprava SHR patrí do pôsobnosti MH SR, akákoľvek novelizácia zákona č. 105/1990 Zb. o súkromnom podnikaní občanov v znení neskorších predpisov alebo jeho nahradenie novým zákonom patrí do pôsobnosti MH SR. MPRV SR víta túto iniciatívu a poskytne pre MH SR náležitú odbornú súčinnosť. 2. K úlohe „umožní odklad začatia vykonávania činnosti samostatne hospodáriaceho roľníka, najmä z dôvodu vykonávania sezónnych prác“. Úloha je nerealizovateľná, lebo SHR ako fyzická osoba podnikateľ získava svoje právne postavenie podnikateľa dňom registrácie a to, či začne reálne činnosť vykonávať je plne v jeho dispozícii. MPRV SR v tejto súvislosti poznamenáva, že podmieňovanie začatia výkonu jeho činnosti vykonávaním sezónnych prác by vyžadovalo úpravu pracovnoprávnych predpisov, čo patrí do pôsobnosti MPSVaR SR. 3. K úlohe „doplní pri žiadostiach o dotácie pre samostatne hospodáriacich roľníkov medzi evidované údaje aj obhospodarované parcely“: Výkon činnosti SHR nie je nevyhnutne viazaný na obhospodarovanie pozemku, keďže môže ísť napríklad aj o spracovanie primárnych produktov v zariadení. Okrem tohto zásadného vecného dôvodu poukazuje MPRV SR na to, že podmienenie evidovania užívacím právom k nehnuteľnosti len pre SHR by bolo diskriminačné, ak by rovnaká podmienka nemala platiť aj pre ostatné právne formy.

**Stanovisko predkladateľa:**

Na základe rozporového konania uskutočneného 26. novembra navrhlo MPRV SR alternatívu, aby gestorom uznesenia bolo MH SR v spolupráci s MPRV SR. MH SR s touto alternatívou nesúhlasí a trvá na tom, aby gestorom uznesenia bolo MPRV SR v spolupráci s MH SR ako spolugestorom.

MH SR v kontexte diskusie upravilo aj znenie uznesenia, ktoré je predmetom rozporu. Najmä uviedlo ako spolugestora opatrenia ministra hospodárstva a zároveň upravilo znenie jednotlivých uznesení tak, aby ich obsah bol súladný aj s cieľmi MPRV SR, konkrétne bolo uznesenie upravené nasledovne: „C.28. v spolupráci s ministrom hospodárstva SR predložiť do legislatívneho procesu návrh novely zákona, ktorým sa:

- zjednotí evidencia samostatne hospodáriacich roľníkov v obciach a mestách prostredníctvom jedného informačného systému,

- prenesie kompetencia evidencie samostatne hospodáriacich roľníkov z obcí na ministerstvo pôdohospodárstva a rozvoja vidieka SR,

- zabezpečí vykonávanie zápisov do registra samostatne hospodáriacich roľníkov priamo zo strany samostatne hospodáriacich roľníkov

do 31. decembra 2022,“.

MH SR má za to, že zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov nezakladá MH SR kompetencie vo vzťahu k samostatne hospodáriacim roľníkom, táto problematika spadá do pôsobnosti MPRV SR a preto by predmetné uznesenie malo zostať v gescii MPRV SR.

Nový kompromisný návrh znenia uznesenia bol zaslaný zástupcom MPRV SR. Na odstránení rozporu sa priebežne pracuje v rámci komunikácie medzi štatutárnymi zástupcami oboch dotknutých rezortov. Pripomienka zatiaľ zostáva neakceptovaná, rozpor trvá.

2. Ministerstvo investícií, regionálneho rozvoja a informatizácie SR (ďalej len „MIRRI SR“)

Znenie jednej zásadnej pripomienky MIRRI SR: K Čl. IV. - V § 7a ods. 5 zákona č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov žiada MIRRI SR na konci pripojiť tieto slová: „prostredníctvom spoločného modulu automatizovaným spôsobom podľa osobitných predpisov.x)“. Poznámka pod čiarou k odkazux) znie: „Napr. § 10 ods. 11 a § 17 ods. 6 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 273/2015 Z. z.; Zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov.".

 V danej súvislosti zároveň upozorňuje MIRRI SR na právnu úpravu Nariadenia EP a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) - GDPR, ktoré pre spracúvanie osobných údajov vyžaduje explicitný právny základ s vymedzením konkrétneho účelu, či rozsahu spracúvaných údajov, pričom v prostredí verejnej správy je nevyhnutné uviesť konkrétne ustanovenia konkrétnych právnych predpisov oprávňujúcich konkrétny štátny orgán (v danom prípade Ministerstvo hospodárstva SR) na spracúvanie osobných údajov na „analytické a štatistické účely“ (v súlade s čl. 2 ods. 2 Ústavy Slovenskej republiky).

Znenie druhej zásadnej pripomienky MIRRI SR: K Čl. V. - V § 170 ods. 24 zákona č. 461/2003 Z. z. o sociálnom poistení v znení neskorších predpisov žiada MIRRI SR na konci pripojiť tieto slová: „prostredníctvom spoločného modulu automatizovaným spôsobom podľa osobitných predpisov.x)“. Poznámka pod čiarou k odkazux) znie: „Napr. § 10 ods. 11 a § 17 ods. 6 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 273/2015 Z. z. Zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov.".

Okrem automatizovaného poskytovania dát je nevyhnutné sa vysporiadať s právnym režimom GDPR a konkretizáciou ustanovení oprávňujúcich MH SR na spracúvanie osobných údajov za účelom „vyhodnocovania efektivity podporných programov a pre analýzu vplyvov regulácií na podnikateľské prostredie“. V danej súvislosti MIRRI SR upozorňuje, že v prípade poskytovania dôsledne a skutočne anonymizovaných dát už nejde o poskytovanie osobných údajov. Navrhované ustanovenie pôsobí zmätočne a nevykonateľne, a to aj vo vzťahu k jeho poslednej časti, v ktorej zmieňuje „anonymizáciu rodných čísiel“. Nie je preto zrejmé, či v danom toku dát budú poskytované všetky osobné dáta, okrem rodného čísla, alebo všetky osobné dáta vrátane rodného čísla budú anonymizované. Tiež nie je zrejmý proces, akým spôsobom má k avizovanej „anonymizácii“ (a to nielen rodných čísiel) dochádzať.

**Stanovisko predkladateľa:**

V rámci rozporového konania z 26. novembra 2021 sa MH SR a MIRRI SR predbežne dohodli na doplnení oboch predpisov o slová: „Poskytovanie dát prebieha prednostne prostredníctvom spoločného modulu automatizovaným spôsobom podľa osobitných predpisov“ .x)“. x): „Napr. § 10 ods. 11 a § 17 ods. 6 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 273/2015 Z. z. Zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov."

S predmetnou formuláciou však nesúhlasilo MF SR s odôvodnením: Znenie poznámky pod čiarou s odkazom na príslušné ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov je nesprávne, pretože je zrejmé, že požadované informácie a osobné údaje by sa nevyužívali na účely výkonu verejnej moci (čo je legálne definované ako konanie orgánu verejnej moci v rozsahu podľa osobitných predpisov, vo veciach práv, právom chránených záujmov a povinností fyzických osôb alebo právnických osôb), ale na analytické účely. Podľa názoru MF SR preto nemožno odkazovať na zákon o e-Governmente. Nesúhlas s návrhom MIRRI SR vyjadrili v telefonickej komunikácii aj zástupcovia Úradu pre ochranu osobných údajov SR, Finančné riaditeľstvo SR a Sociálna poisťovňa. Vzhľadom na nesúhlas viacerých pripomienkujúcich subjektov, ktoré boli účastné rozporových konaní (v súčasnom znení návrhu zákona ide o článok IV a článok XV) MH SR predmetné pasáže z finálnych znení pôvodných článkov IV a V vypustilo. Časť zásadnej pripomienky MIRRI SR týkajúca sa GDPR bola akceptovaná, v spolupráci s Úradom pre ochranu osobných údajov bola zadefinovaná úprava. Na odstránení rozporu sa priebežne pracuje v rámci komunikácie medzi štatutárnymi zástupcami oboch dotknutých rezortov. Rozpor k obom pripomienkam zatiaľ trvá.